-   กลุ่มบริษัท ซีวีดี เอ็นเตอร์เทนเมนท์ จำกัด(มหาชน)
    ได้จดทะเบียนแปรสภาพเป็นบริษัทมหาชนในเดือนกันยายน 2536 และลงทุนในบริษัทย่อย 6
    บริษัท ซึ่งในขณะนี้มีบริษัทย่อย 3 บริษัทที่หยุดดำเนินงานชั่วคราว
    เนื่องจากวิกฤติการณ์เกี่ยวกับภาวะเศรษฐกิจและการดำเนินงานต่อไปขึ้นอยู่กับแผนงานในอนาคตของบริษัท

และเมื่อวันที่ 23 กันยายน 2547 บริษัท ซีวีดี อินเตอร์แอคทีฟ จำกัด ซึ่งเป็นบริษัทย่อย
ได้จดทะเบียนเลิกบริษัท และเสร็จสิ้นการชำระบัญชี เมื่อวันที่ 29 ธันวาคม 2547

-   บริษัทมีผู้ถือหุ้นรายใหญ่ คือ บริษัท บีอีซี เวิลด์ จำกัด (มหาชน)
    โดยมีสัดส่วนการถือหุ้นเป็นจำนวนร้อยละ 19.52 ของจำนวนหุ้นทั้งหมด (จำนวนหุ้นทั้งหมด
    จะเป็นยอดสุทธิ จากจำนวนหุ้นทุนที่ซื้อคืน)

-   ในปัจจุบัน บริษัทเป็นบริษัท Holding Company
    เนื่องจากบริษัทได้หยุดการดำเนินธุรกิจด้านการผลิตตลับวีดีโอเทปในเดือนกันยายน 2545
    ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 12 กันยายน 2545
    เนื่องจากปัจจุบันความต้องการตลับวีดีโอในท้องตลาดลดลงอย่างมาก
    เพราะผู้บริโภคหันไปนิยมสินค้าประเภทวีซีดี และดีวีดีแทน

-   ดังนั้นธุรกิจหลักของกลุ่มซีวีดีจะมาจากการดำเนินงานของบริษัทย่อย
    ซึ่งประกอบธุรกิจการบันเทิงด้านภาพยนตร์
    โดยมีรายได้หลักจากการจัดการด้านลิขสิทธิ์ภาพยนตร์ ซึ่งบริษัทจะเป็นผู้ถือลิขสิทธิ์การให้เช่า
    และจัดจำหน่ายส่ง และปลีก ภาพยนตร์ฮอลลีวู้ดส่วนใหญ่ของเครือเมเจอร์ ในรูปแบบของ
    วีดีโอซีดี และดีวีดี ภาพยนตร์จีนของ เอช เค ทีวีบี ฮ่องกง ในรูปแบบวีดีโอซีดี
    และภาพยนตร์ต่างประเทศจากค่ายอิสระ ในรูปแบบวีดีโอซีดี ดีวีดี และ/หรือ เคเบิ้ลทีวี

-   ในปี 2547 บริษัท ได้รับรางวัลเกียรติยศจากค่าย BUENA VISTA HOME ENTERTAINMENT
    ถึง 3 รางวัล ได้แก่ (1) รางวัล “Best New Title Growth 2003”
    ผู้แทนจำหน่ายที่มีศักยภาพดีเยี่ยมในด้านยอดขายภาพยนตร์ใหม่ (2) รางวัล “Best Overall
    Catalogue Growth 2003” ผู้แทนจำหน่ายที่มีศักยภาพดีเยี่ยมในด้านยอดขายภาพยนตร์
    ที่เคยออกวางจำหน่ายแล้ว และ (3) รางวัล “2003 Best Licensee Asia”
    ผู้แทนจำหน่ายยอดเยี่ยมแห่งเอเชีย ประจำปี 2003 ซึ่งรางวัลนี้ บริษัทได้รับเป็นครั้งที่สอง
    หลังจากที่เคยได้รับมาแล้วในปี 2540

นอกจากนี้ ยังได้รับรางวัลผู้แทนจำหน่ายยอดเยี่ยม แห่งภาคพื้นเอเชีย แปซิฟิค (2003 Asia
Licensee Of The Year) จากค่าย COLUMBIA TRISTAR HOME ENTERTAINMENT อีกด้วย

-   ในเดือนพฤษภาคม 2547 บริษัท ได้รับการประเมินผลบรรษัทภิบาลอยู่ในกลุ่ม 85
    บริษัทจดทะเบียนที่มีผลการประเมินอยู่ใน กลุ่มดี (Top Quartile)
    จากโครงการผลสำรวจบรรษัทภิบาลของบริษัทจดทะเบียน (Baselining Corporate
    Governance Practices of Thai Listed Companies) ประจำปี 2546
    ที่ดำเนินการโดย สมาคมส่งเสริมสถาบันกรรมการบริษัทไทย (IOD)
    โดยความสนับสนุนจากตลาดหลักทรัพย์ฯ และสำนักงานคณะกรรมการกำกับหลักทรัพย์
    และตลาดหลักทรัพย์

-   ผลประกอบการของกลุ่มซีวีดีในปี 2547 เป็นผลกำไรสุทธิ 109.4 ล้านบาท กำไรเพิ่มขึ้นจากปี
    2546 จำนวน 15.7 ล้านบาท ซึ่งส่วนใหญ่เป็นผลมาจาก
    การปรับลดลงของการตั้งค่าเผื่อการปรับมูลค่าบัญชีสินทรัพย์ต่างๆ

หากพิจารณาผลการดำเนินงานปกติในปี 2547 จะพบว่า ยอดขายและบริการจะลดลง
เนื่องจากได้รับผลกระทบจากการไม่ได้ต่อสัญญาลิขสิทธิ์ภาพยนตร์ค่าย WARNER HOME VIDEO
แต่อย่างไรก็ตาม หากพิจารณาเฉพาะยอดขายของค่ายหนังที่เหลืออยู่จำนวน 3 ค่าย ได้แก่
COLUMBIA TRISTAR HOME ENTERTAINMENT (ปัจจุบันเปลี่ยนชื่อเป็น SONY PICTURES HOME
ENTERTAINMENT) BUENA VISTA HOME ENTERTAINMENT และ TWENTIETH CENTURY FOX
HOME ENTERTAINMENT นั้น จะเห็นได้ว่า
บริษัทสามารถกระตุ้นยอดขายของค่ายดังกล่าวให้เพิ่มขึ้นจากปีก่อน ได้ถึง 78.6 ล้านบาท
คิดเป็นร้อยละ 12 หรือเพิ่มขึ้น 0.7 ล้านแผ่น คิดเป็นร้อยละ 13
ซึ่งเป็นผลสืบเนื่องมาจากการใช้จ่ายของผู้บริโภคที่มีแนวโน้มมากขึ้น ตามสภาวะเศรษฐกิจที่ฟื้นตัวดีขึ้น

โดยรายได้หลักจะมาจากส่วนงานการจัดการด้านลิขสิทธิ์ภาพยนตร์และจำหน่ายส่ง และปลีก วีดีโอซีดี
และดีวีดี โดยเฉพาะยอดขายวีดีโอซีดี ที่กำลังได้รับความนิยมสูงสุด มียอดขายในปีนี้ จำนวน 918.0
ล้านบาท หรือ 7.8 ล้านแผ่น

-   เมื่อวันที่ 11 กุมภาพันธ์ 2547 ที่ประชุมคณะกรรมการ ครั้งที่ 2/2547
    ได้มีมติอนุมัติโครงการซื้อหุ้นคืนเพื่อบริหารทางการเงิน
    โดยการเสนอซื้อจากผู้ถือหุ้นเป็นการทั่วไป
    เหตุผลในการซื้อหุ้นคืนเพื่อวัตถุประสงค์ในการบริหารทางการเงิน
    เนื่องจากบริษัทมีสภาพคล่องส่วนเกินสูง และบริษัทเชื่อว่า
    การซื้อหุ้นคืนจะให้อัตราผลตอบแทนที่คุ้มค่าต่อผู้ถือหุ้น
    และบริษัทมากกว่าอัตราผลตอบแทนที่บริษัทได้รับในปัจจุบัน ซึ่งจำนวนหุ้นที่ซื้อคืนตามโครงการ
    มีจำนวน 3.6 ล้านหุ้น ราคาซื้อคืนหุ้นละ 50 บาท ในวงเงิน 180 ล้านบาท
    ระยะเวลาที่ทำการซื้อหุ้นคืน ตั้งแต่วันที่ 1 มีนาคม 2547 ถึงวันที่ 12 มีนาคม
    2547อย่างไรก็ตาม ภายหลังการจัดทำโครงการซื้อหุ้นคืนดังกล่าว
    บริษัทยังคงมีสภาพคล่องส่วนเกินคงเหลืออยู่เพียงพอที่จะใช้ในการดำเนินธุรกิจต่อไป ทั้งนี้
    บริษัทมีอัตราส่วนสภาพคล่อง(สินทรัพย์หมุนเวียน / หนี้สินหมุนเวียน) ณ วันที่ 31 ธันวาคม
    2547 สูงถึง 3.4 เท่า

-   บริษัทสามารถซื้อหุ้นคืนได้ครบตามจำนวนที่ประกาศไว้ในโครงการฯ จำนวน 3.6 ล้านหุ้น
    ส่งผลให้จำนวนหุ้นสามัญของบริษัทที่สามารถซื้อขายในตลาดหลักทรัพย์ฯ
    หลังจากเสร็จสิ้นโครงการซื้อหุ้นคืนดังกล่าวข้างต้น มีจำนวนคงเหลือ 32.4 ล้านหุ้น

-   บริษัทได้ดำเนินรายการซื้อหุ้นคืนข้างต้น ตามข้อพิจารณาในจดหมายของกรมพัฒนาธุรกิจการค้า
    ที่ พณ 0803/0700 ลงวันที่ 3 มีนาคม 2547 เรื่อง
    โครงการซื้อหุ้นคืนจากผู้ถือหุ้นเป็นการทั่วไป ของบริษัท ซีวีดี เอ็นเตอร์เทนเมนท์ จำกัด
    (มหาชน) ตามข้อพิจารณาในจดหมายดังกล่าวบริษัทสามารถซื้อหุ้นคืนได้หากบริษัทมีกำไรสะสม
    และสภาพคล่องส่วนเกิน และการซื้อหุ้นคืนไม่ทำให้บริษัทประสบปัญหาทางการเงิน
    ดังนั้นบริษัทจึงสามารถซื้อหุ้นคืนได้โดยไม่จำกัดว่าจะต้องอยู่ภายในวงเงินกำไรสะสมเท่านั้น

ต่อมาในเดือนมิถุนายน 2547
สำนักงานคณะกรรมการกำกับหลักทรัพย์และตลาดหลักทรัพย์ได้หารือไปยังสำนักงานคณะกรรมการกฤษฎีกา
เพื่อให้พิจารณาเกี่ยวกับการตีความเรื่อง การซื้อหุ้นคืนตามมาตรา 66/1(2)
แห่งพระราชบัญญัติบริษัทมหาชน จำกัด พ.ศ. 2535 ในประเด็นดังกล่าวข้างต้น
และในเดือนกันยายน2547 สำนักงานคณะกรรมการกฤษฎีกาได้พิจารณา และมีความเห็นสรุปได้ว่า
การซื้อหุ้นคืนของบริษัทมหาชนจำกัด จะกระทำได้ไม่เกินวงเงินกำไรสะสม
นอกจากนี้สำนักงานคณะกรรมการกฤษฎีกามีข้อสังเกตเพิ่มเติมว่า
ควรกำหนดเป็นหลักเกณฑ์เพื่อให้บริษัทมหาชนจำกัด
ต้องกันกำไรสะสมไว้เป็นเงินสำรองเท่ากับจำนวนเงินที่ได้จ่ายซื้อหุ้นคืนจนกว่าจะมีการจำหน่ายหุ้นซื้อคืนได้หมดหรือลดทุนที่ชำระแล้ว
โดยวิธีตัดหุ้นซื้อคืนที่จำหน่ายไม่หมดแล้วแต่กรณี

ในเดือนกุมภาพันธ์ 2548 สำนักงานคณะกรรมการกำกับหลักทรัพย์
และตลาดหลักทรัพย์ได้มีหนังสือเวียนถึงบริษัทจดทะเบียน ที่ กลต.ชส.(ว) 2/2548 เรื่อง
ความเห็นเกี่ยวกับการเปิดเผยข้อมูลการกันกำไรสะสมเป็นสำรองสำหรับหุ้นซื้อคืน
ซึ่งเป็นแนวทางปฏิบัติทางการบัญชี ของสภาวิชาชีพบัญชี ตามความในหนังสือเลขที่ ส.สวบช.
016/2548 เรื่อง การเปิดเผยข้อมูลเกี่ยวกับการกันกำไรสะสมเป็นสำรองสำหรับหุ้นซื้อคืน
โดยสรุปได้ว่า บริษัทที่มีการซื้อหุ้นคืน
ต้องแสดงรายการหรือเปิดเผยข้อมูลจำนวนกำไรสะสมที่จัดสรรเป็นสำรองสำหรับหุ้นซื้อคืนในงบดุล
หรือในหมายเหตุประกอบงบการเงิน
เพื่อให้ผู้ใช้งบการเงินสามารถวิเคราะห์ความสามารถในการจ่ายเงินปันผลของบริษัทที่มีการซื้อหุ้นคืนได้
ในกรณีที่บริษัทมีกำไรสะสมคงเหลือไม่เพียงพอที่จะจัดสรรเงินสำรองสำหรับหุ้นทุนซื้อคืนได้ครบถ้วนโดยทันที
ในทุกงวดบัญชีบริษัทควรเปิดเผยจำนวนที่ต้องมีการกันสำรองเพิ่มเติมด้วย

และในการนี้ บริษัทได้กันกำไรสุทธิสำหรับปี 2547 เป็นสำรองสำหรับหุ้นซื้อคืนเป็นจำนวนเงิน
106.61 ล้านบาท และคงเหลือกำไรสะสมยังไม่ได้จัดสรรจำนวนร้อยละ 5
ของกำไรสุทธิจำนวนเงิน 5. 47 ล้านบาทเพื่อรอการจัดสรรเป็นสำรองตามกฎหมาย
ซึ่งเป็นไปตามข้อกำหนดในมาตรา 116 ของพระราชบัญญัติบริษัทมหาชนจำกัด พ.ศ. 2535
จำนวนที่ต้องกันสำรองเพิ่มเติมอีกจากกำไรในอนาคต ณ วันที่ 31 ธันวาคม 2547 เท่ากับ 73.39
ล้านบาท